བཀའ་བསྟན་གྱི་ཕྱི་མོ་བཞེངས་པའི་སྐོར།ཡིག་ཆ་ཁ་ཤས་སུ་བཀའ་བསྟན་གྱི་ཕྱི་མོ་ཐོག་མར་བཞེངས་པའི་བཀའ་བཀོད་གནང་མཁནགཙོ་བོའམ་བསྡུས་པར་མཛད་མཁན་བཅོམ་ལྡན་རིག་རལ་ཡིན་པར་བཤད་འདུག་ནའང་།བཅོམ་ལྡན་པའི་རྣམ་ཐར་དུ་བཀའ་བསྟན་གྱི་ཕྱི་མོ་བཞེངས་པའི་སྐོར་ཟུར་ཙམ་ཡང་མི་གསལ་བ་དང་།ལས་ཆེན་གྱི་ཆོས་འབྱུང་དུ།བོད་དུ་བསྟན་འགྱུར་ཐོག་མར་བསྡུས་པ་ནི་འདི་ཉིད་ཡིན་ལ།དུས་ནི་མཁན་ཆེན་བློ་བཟང་གྲགས་པའི་སྐབས་ཡིན་ནོ།ཞེས་འབྱུང་བ་ལྟར་ཡིག་ཆ་ཁ་ཤས་སུའང་འདི་ལྟར་འབྱུང་ལ།མཆིམས་བློ་བཟང་གྲགས་པས་ཕྱི་ལོ་༡༣༣༣ནས་གདན་ས་བཟུང་བ་ཡིན་པས་སྐབས་དེར་བཅོམ་ལྡན་པ་འདས་ནས་ལོ་༢༨སོང་ཟིན་པ་ཡིན་ནོ།།སྤྱིར་བཀའ་བསྟན་གྱི་ཕྱི་མོ་ཐོག་མར་བསྡུས་པ་ནས་ཞུས་དག་སོགས་ལོ་མང་པོའི་རིང་ལ་བསྒྲུབས་པ་ཡིན་པས་བཅོམ་ལྡན་པའི་སྐབས་ནས་འགོ་བཙུགས་ཡོད་ངེས་ནའང་མཇུག་གྲུབ་དུས་ནི།མཆིམས་བློ་བཟང་གྲགས་པས་གདན་ས་བཟུང་བའི་སྐབས་ཡིན་པ་ནི།སྐབས་དེར་བཀའ་བསྟན་གྱི་ཕྱི་མོ་བཞེངས་ཏེ་འཇམ་ལྷ་ཁང་དུ་བཞུགས་སུ་གསོལ་མཁན་མཆིམས་བློ་བཟང་གྲགས་པ་ཡིན་པར་ཡིག་ཆ་ཁ་ཤས་སུ་འབྱུང་བའི་ཕྱིར་རོ།།དེ་ལྟར་ན་བཅོམ་ལྡན་པ་ཕྱི་ལོ་༡༣༠༥ལ་འདས་པ་དང་།མཆིམས་བློ་བཟང་གྲགས་པས་ཕྱི་ལོ་༡༣༣༣ནས་གདན་ས་བཟུང་བ་ཡིན་པས་མ་མཐའ་ལོ་སུམ་ཅུ་ལྷག་ལ་བཀའ་བསྟན་གྱི་ཕྱི་མོ་གསར་བཞེངས་གནང་ཡོད་པར་ཤེས་སོ།།དེབ་སྔོན་དུ།བཅོམ་རལ་གྱིས་བདེ་བར་གཤེགས་པའི་བཀའ་རྣམས་ཀྱི་བམ་ཚད་དང་འགྱུར་བྱང་སོགས་ལའང་ངེས་ངེས་མཛད།བསྟན་བཅོས་རྣམས་ཀྱང་སོ་སོར་ཕྱེ་ནས་ཚན་ཚན་དུ་བསྡུ་བའི་བསྟན་བཅོས་བསྟན་པ་རྒྱས་པ་བྱ་བའང་མཛད།དེ་རྟིང་བཙུན་པ་འཇམ་དབྱངས་ཀྱིས་ཡོ་བྱད་ཚན་ཆེན་པོ་བསྐུར།དབུས་པ་བློ་གསལ་ལ་སོགས་པ་ལ་བཀའ་དང་བསྟན་བཅོས་འགྱུར་རོ་ཅོག་བཞེངས་ལ་དཔལ་སྣར་ཐང་གི་གཙུག་ལག་ཁང་དུ་བཞུགས་པར་གྱིས་ཤིག་ཅེས་ལན་བསྐུར་བ་བཞིན།དབུས་པ་བློ་གསལ་བྱང་ཆུབ་ཡེ་ཤེས་དང་།ལོ་ཙཱ་བ་བསོད་ནམས་འོད་ཟེར།རྒྱང་རོ་བྱང་ཆུབ་འབུམ་གསུམ་གྱིས་འབད་པ་ཆེན་པོས་བཀའ་འགྱུར་བསྟན་འགྱུར་གྱི་ཕྱི་མོ་བཙལ་ཞིང་ལེགས་པར་བཞེངས་ནས།འཇམ་ལྷ་ཁང་ཞེས་པའི་གཙུག་ལག་ཁང་དུ་བཞུགས་པ་ལས།གཞན་དུ་ཡང་མང་དུ་མཆེད།ཅེས་ལོ་རྒྱུས་དང་ཆོས་འབྱུང་རྣམས་སུ་ཁ་གཅིག་མཐུན་དུ་འབྱུང་བ་ལྟར།དམ་པ་འདིས་རང་གི་བླ་མ་བཅོམ་ལྡན་རིག་རལ་ལ་འགྱོད་བཤགས་ཀྱི་ཆེད་དུ་སོག་ཡུལ་ནས་གསེར་དངུལ་དང་དར་སོགས་ཡོ་བྱད་ཚན་ཆེན་བསྐུར་ནའང་ཐུགས་མཉེས་པ་ཙམ་ཡང་མ་བྱུང་བ་ལ།མཐར་སྣག་ཚ་སྒམ་ཆུང་གང་དང་ཤོག་བུ།སྨྱུ་གུ་བཅས་བསྐུར་བས་ཐུགས་མཉེས་པ་དང་།བཅོམ་ལྡན་པས་བཀའ་བསྟན་གྱི་བམ་ཚད་དང་།སྡེ་ཚན་དབྱེ་བ།གྲངས་དང་།བམ་ཚད།འགྱུར་བྱང་སོགས་ངེས་ངེས་མཛད་ཅིང་།མདོ་རྒྱུད་སོགས་མ་འདྲེས་པར་གསལ་བར་བྱེད་པའི་བསྟན་བཅོས་བསྟན་པ་རྒྱས་པའི་རྒྱན་གྱི་ཉི་འོད་སོགས་པ་མཛད་པ་དང་།ཕྱིས་སུ་དམ་པ་འདིས་བསྐྱར་དུ་སོག་ཡུལ་ནས་བོད་དུ་ཡོ་བྱད་ཚན་ཆེན་པོ་བསྐུར་ཏེ།ཉིད་ཀྱི་སློབ་མ་དབུས་པ་བློ་གསལ་སོགས་ལ་བཀའ་དང་བསྟན་བཅོས་འགྱུར་རོ་ཅོག་བཞེངས་ལ་དཔལ་སྣར་ཐང་གི་གཙུག་ལག་ཁང་དུ་བཞུགས་པར་གྱིས་ཤིག་ཅེས་ལན་བསྐུར་བ་བཞིན།དབུས་པ་བློ་གསལ་དང་།ལོ་ཙཱ་བ་བསོད་ནམས་འོད་ཟེར།རྒྱང་རོ་བྱང་ཆུབ་འབུམ་གསུམ་གྱིས་འབད་པ་ཆེན་པོས་ལོ་མང་པོའི་རིང་ལ་དབུས་གཙང་མངའ་རིས་སོགས་སུ་བཀའ་འགྱུར་དང་བསྟན་འགྱུར་གྱི་མ་དཔེ་འཚོལ་བསྡུ་གནང་ཐོག།བཅོམ་ལྡན་རིག་རལ་གྱི་བསྟན་པ་རྒྱས་པའི་རྒྱན་གྱི་ཉི་འོད་གཞིར་བཟུང་སྟེ་སྡེ་ཚན་དབྱེ་བ་དང་།བམ་ཚད་དང་འགྱུར་བྱང་སོགས་ངེས་པར་མཛད་པ།ཞུས་དག་དང་གོ་རིམ་སྒྲིག་པ་བཅས་སྐུ་ངལ་འཛེམས་མེད་ཀྱིས་བཀའ་བསྟན་འགྱུར་གྱི་ཕྱི་མོ་ཆ་ཚང་ཞིག་ལེགས་པར་བཞེངས་ཏེ་སྣར་ཐང་དུ་འཇོག་གནང་མཛད་པ་ལས་སྣར་ཐང་བཀའ་འགྱུར་དང་།སྣར་ཐང་བསྟན་འགྱུར་ཞེས་བོད་གངས་ཅན་ལྗོངས་སུ་བཀའ་བསྟན་གྱི་ཕྱི་མོ་ཐོག་མ་དེ་བྱུང་བ་ཡིན་ལ།འདི་ཡང་མཁས་པ་འཇམ་པའི་དབྱངས་ཀྱི་མཐུ་དང་བཀའ་དྲིན་ལས་བྱུང་བ་ཡིན་ནོ།།